
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 02.02.2010                                                                                                                                                                                                                                  Pl-x 607/2009


     R A P O R T  
asupra propunerii legislative privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă  privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl-x 607/2009 din 16 noiembrie 2009, înregistrată sub nr.31/1074 din 17 noiembrie 2009.

Senatul, în calitate de primă Cameră  sesizată, a respins propunerea   legislativă privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei în şedinţa din data de 11 noiembrie 2009.

Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 544 din 27 mai 2009.

Guvernul prin punctul de vedere transmis cu adresa nr. 1694 din 6 iulie 2009 nu susţine adoptarea iniţiativei legislative deoarece alin. (2) al art.82 a fost deja abrogat prin art. 61 alin. (2) din Legea nr. 96/2006 privind Statutul deputaţilor şi al senatorilor, republicată. Cât priveşte forma actuală a art. 84, aceasta asigura un echilibru just între necesitatea de a reglementa în mod cât mai cuprinzător regimul incompatibilităţilor în exercitarea funcţiilor de membru al Guvernului, manifestată prin interdicţia cu valoare de  principiu operată de primele două alineate ale art. 84 şi necesitatea de a permite totuşi ca în cazuri speciale să se asigure  prezenţa la cel mai înalt nivel a reprezentanţilor Guvernului în cadrul structurilor de conducere a entităţilor de interes strategic pentru politica economică a Guvernului

     Comisia pentru administraţie, publică, amenajarea teritoriului şi echilibru ecologic a avizat negativ propunerea legislativă în şedinţa din 24 noiembrie 2009.

Proiectul de lege are ca obiect de reglementare abrogarea alin. (2) al art. 82 şi a alin. (3) al art.84 din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din 2 februarie 2010. 
În urma examinării iniţiativei legislative şi a opiniilor exprimate de către membrii Comisiei, s-a hotărât, cu majoritate de voturi (1 vot împotrivă), să se propună plenului Camerei Deputaţilor, respingerea propunerii legislative privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
Din numărul total de 25 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                         PREŞEDINTE,                                      SECRETAR,                                                                 

                          Daniel BUDA                             Gabriel ANDRONACHE

Roxana David

